
Text rozhodnutia
Súd: Krajský súd Bratislava Spisová značka: 1S/331/2007 Identifikačné číslo súdneho spisu: 1007201769 Dátum vydania rozhodnutia: 24. 10. 2013 Meno a priezvisko sudcu, VSÚ: JUDr. Nora Halmová ECLI: ECLI:SK:KSBA:2013:1007201769.7 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedníčky senátu JUDr. Nory Majerníkovej a členiek senátu JUDr. Moniky Valašikovej, PhD. a JUDr. Renáty Janákovej, v právnej veci žalobcu: V. S., St. C. - D. XX, XXX XX C., D., právne zastúpený advokátom: JUDr. Ján Husár, Štefánikova 17, Humenné proti žalovanému: Finančné riaditeľstvo SR, Lazovná 63, Banská Bystrica (predtým Colné riaditeľstvo SR), za účasti: W. S., bytom G. XXXX/X, J. o preskúmanie zákonnosti rozhodnutia žalovaného č. 37816/07 zo dňa 8.10.2007, jednomyseľne, takto r o z h o d o l : Krajský súd v Bratislave žalobu z a m i e t a . Žalobcovi súd náhradu trov konania nepriznáva. o d ô v o d n e n i e : Žalobou doručenou Krajskému súdu v Bratislave dňa 10.12.2007 sa žalobca domáhal preskúmania zákonnosti rozhodnutia žalovaného č. 37816/07 zo dňa 8.10.2007, ktorým žalovaný zamietol odvolanie žalobcu a potvrdil rozhodnutie Finančného úradu SR (predtým Colného úradu Banská Bystrica) č. 15505/2007-5131 zo dňa 1.3.2007 o zhabaní tovaru: osobného motorového vozidla C. J. XXX K., rok výroby XXXX, výrobné číslo motora nezistené, číslo karosérie F evidenčné číslo C. XXXX. Žalobca v žalobe uviedol, že konanie predchádzajúce vydaniu predmetného rozhodnutia je postihované vadami, ktoré majú základ v nesprávnom právnom posúdení veci a nesprávnom zistení skutkového stavu. Rozhodnutím č. 15505/2007 zo dňa 1.3.2007 došlo k závažnému porušeniu vlastníckych práv žalobcu k predmetu zaistenia. Žalobca riadne a včas platí poistenie motorového vozidla, havarijné poistenie a ďalšie platby v Nemecku, ktorého je žalobca štátnym občanom a v ktorom je predmet zaistenia riadne prihlásený. Postupom správnych orgánov je žalobcovi znemožnené predmet jeho vlastníctva užívať. Motorové vozidlo žalobca požičal bratovi W. S., ktorý toto vozidlo použil ako fyzická osoba a nie ako podnikateľ, teda nemohol sa dopustiť spáchania colného deliktu. Správny orgán mal aplikovať ust. § 157 vyhlášky MF SR č. 14/1994 Z.z.. Ak by súd správne právne posúdil vec, nemohol by rozhodnúť inak, že auto použité fyzickou osobou na základe splnomocnenia, bude jeho majiteľovi zhabané. Zároveň napadnuté rozhodnutie vychádza z nesprávne zisteného skutkového stavu, že W. S. pri uvedenom ústnom colnom vyhlásení navrhol prepustiť navrhnutý zahraničný tovar - osobné motorové vozidlo C. J. XXX K. do colného režimu - dočasné použitie s úplným oslobodením od dovozného cla a následne bol prepustený do navrhovaného režimu, hoc neboli splnené podmienky na prepustenie predmetného zahraničného tovaru do režimu dočasné použitie s úplným oslobodením od cla z toho dôvodu, že W. S. predložil ku kontrole pas rumunského občana. Podľa žalobcu sa však tieto skutkové zistenia nezakladajú na pravde. Na základe vyššie uvedených skutočností sa žalobca domáhal, aby krajský súd rozhodnutie žalovaného zrušil a vec mu vrátil na ďalšie konanie. Žalovaný vo svojom vyjadrení doručenom krajskému súdu dňa 12.3.2008 uviedol, že rozhodnutím č. 5164-1844/01/Fi zo dňa 12.12.2001 bol fyzickej osobe W. S. (dlžník) vymeraný colný dlh vzniknutý iným spôsobom, ako prijatím colného vyhlásenia a to podľa § 199 ods. 1 písm. a) v čase vzniku colného dlhu platného zákona č. 180/1996 Z.z. v celkovej výške XX.XXX,XX € (XXX.XXX,- Sk). Dôvodom vzniku vymerania colného dlhu bolo nesplnenie podmienok povinností, ktoré vyplývajú z colného režimu, do ktorého bol tovar prepustený. Vzhľadom na skutočnosť, že colný dlh nebol dlžníkom ani žalobcom v zákonnej lehote zaplatený, orgán prvého stupňa vydal rozhodnutie zn. 14587/2005-5131 zo dňa 21.7.2005, ktorým predmetné vozidlo zaistil podľa § 64 ods. 1 písm. e) zákona č. 199/2004 Z.z.. Toto rozhodnutie bolo vydané v nadväznosti na čl. 57 Nariadenia č. 2913/1992, ktorým sa upravuje Colný kódex Spoločenstva v znení neskorších zmien a doplnkov. Žalovaný sa s uvedeným postupom a rozhodnutím správneho orgánu stotožnil a v odvolacom konaní pri preskúmavaní oneskorene podaného odvolania podľa § 60 zákona č. 71/1967 Zb. a neformálnym spôsobom uvedený výsledok preskúmania predmetného rozhodnutia oznámil žalobcovi Oznámením č. 41135/05/1410 zo dňa 27.11.2006. Žalovaný ďalej uviedol, že právne postavenie predmetného vozidla bolo v predchádzajúcom období upravené rozhodnutím o zaistení tovaru zn. 510130/238/2001 FU zo dňa 26.4.2001 a rozhodnutím o predbežnom opatrení zn. 510110-803/01 zo dňa 18.12.2001 vydanom podľa § 75 ods. 2 v tom čase platného zákona č. 238/2001 Z.z. Vo vyjadrení poukázal žalovaný na ust. § 64 ods. 1 písm. e), § 64 ods. 2 a 4, § 64 ods. 2 zákona č. 199/2004 Z.z. a na čl. 57 Colného kódexu a vychádzajúc z vyššie uvedených skutočností má žalovaný za to, že dlžník predmetný tovar na colné územie Slovenskej republiky prepravil v rozpore s colnými predpismi a teda colný úrad bol povinný prijať príslušné opatrenie, resp. tento tovar zaistiť na účel zabránenia protiprávneho konania osôb a zároveň upozorniť žalobcu a dlžníka na následky neodstránenia dôvodov, pre ktoré bol predmetný tovar zaistený. Keďže colný dlh nebol v lehote určenej colným úradom zaplatený, zo strany colného úradu bolo potrebné zabezpečiť postup podľa § 65 ods. 2 zákona č. 199/2004 Z.z. Žalovaný sa nestotožnil s námietkou žalobcu týkajúcou sa vlastníctva predmetného vozidla. Žalovaný poukázal na § 64 ods. 2 zákona č. 199/2004 Z.z., na základe ktorého môžu colné úrady zaistiť tovar bez ohľadu na práva tretích osôb. Účelom zaistenia tovaru alebo veci je zabrániť nakladaniu s tovarom alebo vecí v prípadoch, ktoré možno subsumovať pod niektorú zo zákonných skutkových podstát predvídaných v ust. § 64 ods. 1 zákona č. 199/2004 Z.z. K námietke žalobcu, ktorou namieta splnenie podmienok na prepustenie predmetného vozidla do navrhovaného colného režimu, dočasné použitie s úplným oslobodením od dovozného cla podľa v tom čase platnej vyhlášky MF SR č. 14/1994 Z.z., žalovaný uviedol, že predmetné vozidlo vlastnícky prislúchajúce žalobcovi, na colné územie prepravil dlžník. Táto osoba pri preprave tovaru cez štátnu hranicu predložila colnej kontrole pas rumunského občana a vyhlásila, že je zahraničnou osobou napriek skutočnosti, že už v tom čase mal dlžník na území SR trvalý pobyt. Dlžník podmienky na prepustenie tovaru do colného režimu dočasné použitie s úplným oslobodením od dovozného cla nespĺňal, keďže do colného režimu dočasné použitie s úplným oslobodením od dovozného cla možno podľa § 157 vyhlášky č. 17/1994 Z.z. prepustiť dopravné prostriedky a to na obchodné i osobné použitie za predpokladu splnenia podmienok ustanovených vo vyhláške č. 17/1994 Z.z. Za poukazu na ust. § 159 písm. b) a § 161 ods. 1 písm. c) vyhlášky č. 17/1994 Z.z. žalovaný uviedol, že v danom prípade je preukázateľné, že žalobca ponechal zahraničný tovar slovenskej osobe - dlžníkovi bez vedomia a povolenia colných orgánov. Na základe vyššie uvedeného dlžník porušil podmienky colného režimu, dočasné použitie s úplným oslobodením od dovozného cla. Podľa § 160 vyhlášky č. 17/1994 Z.z. colný orgán môže povoliť, aby slovenská osoba použila dopravný prostriedok na osobné použitie, najmä ak ho použije v záujme a podľa pokynov osoby, ktorej dopravný prostriedok mal byť prepustený do colného režimu dočasné použitie. V danom prípade bolo vozidlo evidované v SRN na žalobcu a bolo dovezené do tuzemska slovenskou osobou - dlžníkom, ktorý zahraničný tovar užíval neobmedzene a opakovane bez toho, aby predložil zahraničný tovar na colné konanie. Dlžník nepodal pravdivé údaje o svojom postavení podľa § 2 písm. b) zákona č. 180/1996 Z.z. a teda tovar nemohol v súlade s platnou právnou úpravou byť prepravený na colné územie v režime dočasné použitie s úplným oslobodením od dovozného cla. Na základe týchto skutočností došlo k naplneniu skutkovej podstaty definovanej v ust. § 199 ods. 1 písm. a) zákona č. 180/1996 Z.z. K námietke žalobcu, že postup colného úradu bol nesprávny z dôvodu nesprávnej aplikácie § 247 zákona č. 180/1996 Z.z., nakoľko v danom prípade išlo o fyzickú osobu, ktorá nemohla naplniť skutkovú podstatu colného deliktu, žalovaný uviedol, že inštitút zhabania tovaru nebol aplikovaný v súvislosti s colným deliktom, ale v súvislosti s nezaplatením colného dlhu podľa § 65 ods. 1 písm. e) v nadväznosti na § 65 ods. 2 zákona č. 199/2004 Z.z. Na základe vyššie uvedených skutočností sa žalovaný domáhal, aby krajský súd žalobu zamietol. Uznesením č.k. 1S 331/2007-32 zo dňa 2.7.2013 v spojení s opravným uznesením č.k. 1S 331/2007-33 zo dňa 19.8.2013 bol do konania pribratý účastník správneho konania W. S., nakoľko výsledkom tohto sporu môžu byť dotknuté jeho práva a povinnosti. Krajský súd v Bratislave, ako súd vecne a miestne príslušný na konanie vo veci, preskúmal napadnuté rozhodnutie v rozsahu dôvodov uvedených v žalobe (§ 249 ods. 2 OSP) ako aj konanie, ktoré mu predchádzalo a dospel k záveru, že napadnuté rozhodnutie žalovaného ako aj postup tohto správneho orgánu boli v súlade so zákonom, a preto žalobu podľa § 250j ods. 1 OSP ako nedôvodnú zamietol. Podľa § 244 ods. 1 OSP, v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Pri preskúmavaní zákonnosti rozhodnutia súd skúma, či žalobou napadnuté rozhodnutie je v súlade s právnym poriadkom SR, teda najmä s hmotnými a procesnými administratívnymi predpismi. Súd v intenciách § 244 ods. 1 OSP musí preskúmavať aj zákonnosť postupu správneho orgánu. Postupom správneho orgánu sa vo všeobecnosti rozumie aktívna činnosť správneho orgánu podľa procesných a hmotno-právnych noriem, ktorou realizuje právomoc stanovenú zákonmi. Podľa § 250i veta prvá OSP pri preskúmavaní zákonnosti rozhodnutia je pre súd rozhodujúci skutkový stav, ktorý tu bol v čase vydania napadnutého rozhodnutia. Úlohou súdu pri preskúmavaní zákonnosti postupu a rozhodnutia správneho orgánu podľa piatej časti druhej hlavy OSP je v rozsahu dôvodov uvedených v žalobe posudzovať, či správny orgán vecne príslušný na konanie si zadovážil dostatok skutkových podkladov pre vydanie rozhodnutia, či zistil vo veci skutočný stav, či konal v súčinnosti s účastníkmi konania, či rozhodnutie bolo vydané v súlade so zákonom alebo inými právnymi predpismi a či obsahovalo zákonom predpísané náležitosti, teda, či rozhodnutie správneho orgánu bolo vydané v súlade s hmotno-právnymi ako aj procesno-právnymi predpismi. Zákonnosť rozhodnutia správneho orgánu je podmienená zákonnosťou postupu správneho orgánu predchádzajúcemu vydaniu napadnutého rozhodnutia. V rámci správneho prieskumu súd skúma aj procesné pochybenia správneho orgánu namietané v žalobe, či uvedené procesné pochybenie správneho orgánu je takou vadou konania pred správnym orgánom, ktorá mohla mať vplyv na zákonnosť napadnutého rozhodnutia (§ 250i ods. 3 OSP). V predmetnej veci súd posudzoval zákonnosť rozhodnutia žalovaného č. 37816/2007 zo dňa 8.10.2007, ktorým žalovaný zamietol odvolanie žalobcu a potvrdil rozhodnutie Finančného úradu SR (predmet Colného úradu Banská Bystrica) č. 15505/2007-5131 zo dňa 1.3.2007 o zhabaní tovaru: osobného motorového vozidla C. J. XXX K. rok výroby XXXX, výrobné číslo motora nezistené, číslo karosérie F evidenčné číslo C. XXXX. Z administratívneho spisu súd zistil, že vtedajší Colný úrad Banská Bystrica na základe Protokolu o zaistení podozrenia z porušenia colných predpisov č. 510130/238/2001/Ok, Nc zo dňa 27.4.2001, prerokoval porušenie colných predpisov, ktorého sa mal dopustiť W. S., ako fyzická osoba oprávnená na podnikanie. Colný úrad rozhodnutím č. 510110-803/01/Du zo dňa 30.5.2001 uznal zodpovedným z porušenia colných predpisov a tým z dopustenia sa colného deliktu podľa § 247 v tom čase platného a účinného colného zákona a zároveň mu uložil pokutu vo výške XX.XXX,- Sk. Proti tomuto rozhodnutiu podal W. S. odvolanie a nadriadený správny orgán rozhodnutím č. 29009/01/2785/01/1 zo dňa 17.9.2001 napadnuté rozhodnutie colného úradu zrušil a vec vrátil na nové prejednanie. Ďalej zo spisu súd zistil, že W. S. preukázal svoju totožnosť prostredníctvom rumunského pasu a vyhlásil sa za zahraničnú osobu, napriek tomu, že už v tom čase mal trvalý pobyt na území SR. Rozhodnutím o zaistení tovaru č. 510130/238/2001/Fa zo dňa 26.4.2001 zaistil colný úrad W. S. motorové vozidlo na prerokovanie colného deliktu ako tovar, o ktorom je možné dôvodne predpokladať, že sa na spáchanie colného deliktu použil. Rozhodnutie však po uplynutí jednoročnej prekluzívnej lehoty a rozhodnutie zodpovednosti za colný priestupok stratilo opodstatnenosť a právnu oporu, na základe čoho sa považuje za neúčinné. Colný úrad v zmysle § 75 ods. 2 zákona č. 238/2001 Z.z. vydal rozhodnutie o predbežnom opatrení č. 510110-803/01 zo dňa 18.12.2001, ktorým uložil W. S. povinnosť strpieť úkon - opatrenie potrebné na zabránenie nedovolenému nakladaniu s tovarom až do okamihu vysporiadania dovozných platieb. Rozhodnutím č. 5164-1844/01/FI zo dňa 12.12.2001 bol dlžníkovi vymeraný colný dlh vo výške XXX.XXX,- Sk. Colný dlh vznikol podľa § 199 ods. 1 písm. a) zákona č. 180/1996 Z.z., teda nesplnením niektorej z povinnosti režimu, do ktorého bol tovar prepustený. Colný dlh zaplatený nebol. Dlžník požiadal o odpustenie dovozovej platby žiadosťou doručenou colnému úradu dňa 21.1.2002. Tejto žiadosti vyhovené nebolo. Dlžník podal dňa 5.3.2002 odvolanie a po preskúmaní odvolania Colné riaditeľstvo SR č. 14194/02/1306/02/1 zo dňa 28.11.2002 odvolanie účastníka konania ako nedôvodné zamietlo a prvostupňové rozhodnutie potvrdil. O vrátenie tovaru, ktorý bol na základe rozhodnutia č. 510130/238/2001/Fa zo dňa 26.4.2001 zaistený, požiadal vlastník vozidla s odôvodnením, že colný úrad vozidlo zadržuje neoprávnene, nakoľko vozidlo je prihlásené v Nemecku a on ako vlastník platí za vozidlo všetky poplatky vrátane havarijného poistenia. Rozhodnutím o zaistení tovaru č. 14587/2005-5131 zo dňa 21.7.2005 colný úrad nahradil predbežné opatrenie, ktoré vydal v zmysle ust. § 75 ods. 2 zákona č. 238/2001 Z.z. V tomto rozhodnutí vyzval colný úrad účastníkov konania, aby v lehote 15 dní odo dňa doručenia tohto oznámenia odstránili dôvody, ktoré viedli k zaisteniu tovaru, resp. aby zaplatili dovozné platby vymerané Colným úradom Banská Bystrica v celkovej výške XXX.XXX,- Sk. Zároveň boli účastníci správneho konania upozornení, že ak dovozné platby nebudú zaplatené, rozhodne colný úrad o zhabaní tovaru a tovar sa stane vlastníctvom štátu. Účastníci podali odvolanie voči tomuto rozhodnutiu, ktoré však bolo colným orgánom vyhodnotené, ako podané oneskorene. Colné riaditeľstvo skonštatovalo, že pri preskúmaní oneskorených odvolaní nezistilo existenciu dôvodov, pre ktoré sa obligatórne povoľuje obnova konania a zároveň nezistilo dôvody na zmenu alebo zrušenie rozhodnutia v mimoodvolacom konaní. Colný úrad Banská Bystrica rozhodnutím č. 15505/2007-5131 zo dňa 1.3.2007 podľa ust. § 65 ods. 2 colného zákona č. 199/2004 Z.z. rozhodol o zhabaní tovaru - osobného motorového vozidla, nakoľko v zmysle rozhodnutia colného úradu č. 14587/2005-5131 zo dňa 21.7.2005 neboli zaplatené dovozné platby vo výške XXX.XXX,- Sk, ktoré viedli k zaisteniu tovaru podľa § 64 ods. 1 písm. e) zákona č. 199/2004 Z.z. Správny orgán vo svojom rozhodnutí poukázal na doterajší skutkový stav, komunitárne právo ako aj vtedy platné a účinné právne predpisy a nakoľko vlastník tovaru ani osoba, ktorej bol tovar zhabaný, neodstránili dôvody, ktoré viedli k jeho zaisteniu, správny orgán zhabal tovar s tým, že tento sa stane majetkom štátu, správu ktorého vykonáva colný úrad. Voči rozhodnutiu správneho orgánu prvého stupňa podal účastník konania - vlastník motorového vozidla odvolanie, v ktorom uviedol, že zhabaním došlo k porušeniu jeho vlastníckych práv, pretože je štátnym občanom Nemecka, kde má vozidlo riadne prihlásené a včas platí súvisiace platby za predmetné motorové vozidlo. Podľa jeho názoru nie je možné motorové vozidlo vlastnícky jemu patriace zhabať na tom základe, že vozidlo bolo použité s jeho vedomím a súhlasom tretej osoby. Správny orgán druhého stupňa vec preskúmal a rozhodnutím č. 37816/07 zo dňa 8.10.2007 odvolanie účastníka konania zamietol a rozhodnutie správneho orgánu prvého stupňa potvrdil, nakoľko správny orgán vychádzal z riadne zisteného skutkového stavu veci a taktiež vec správne právne posúdil. Colný dlh bol vymeraný právoplatným a vykonateľným právnym titulom a napriek márnemu uplynutiu lehoty na plnenie, nebol zaplatený. Clo, dane a iné zložky tvoriace colný dlh, sú platby vymerané a vyberané podľa zákona a sú príjmom štátneho rozpočtu. Ich vymožiteľnosť a vynutiteľnosť vyplýva z mocenskej povahy štátu a príslušné štátne orgány sú povinné na účel ich zabezpečenia použiť všetky zákonom stanovené postupy, vrátane zhabania tovaru. V správnom súdnictve prejednávajú súdy na základe žalôb prípady, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu a žiada, aby súd preskúmal zákonnosť tohto rozhodnutia a postupu (§ 247 ods. 1 OSP). Úlohou súdu v správnom súdnictve nie je nahradzovať činnosť správnych orgánov (a to ani vo veciach podľa § 250i ods. 2 OSP), ale preskúmavať zákonnosť rozhodnutí správnych orgánov, teda, či kompetentné orgány pri riešení konkrétnych otázok (vymedzených žalobou) rešpektovali príslušné hmotno-právne a procesné predpisy. Podľa § 1 zákona č. 199/2004 Z.z. colného zákona, tento zákon upravuje pravidlá a postupy zaobchádzania s tovarom, ktorými sa zabezpečí uplatňovanie opatrení vydaných na základe osobitných predpisov; pre pohyb tovaru medzi Európskou úniou (ďalej len únia) a tretími štátmi na území SR a opatrení na zabránenie protiprávnemu konaniu osôb pri dovoze, vývoze a tranzite tovaru medzi úniou a tretími štátmi na území SR. Podľa § 64 ods. 1 písm. e) zákona č. 199/2004 Z.z. colného zákona, colný úrad môže zaistiť tovar alebo vec, v ostatných prípadoch, ak colné predpisy ustanovujú colnému úradu prijať nevyhnutné opatrenia. Podľa § 64 ods. 2 zákona č. 199/2004 Z.z. colného zákona, colný úrad môže zaistiť tovar, alebo vec podľa odseku 1 bez ohľadu na práva tretích osôb. Podľa § 64 ods. 4 zákona č. 199/2004 Z.z. colného zákona, v rozhodnutí o zaistení tovaru alebo veci sa uvedú dôvody, v ktorých dôsledku sa tovar alebo vec zaisťuje a podľa povahy prípadu poučenie o právach a povinnostiach osoby, ktorá môže byť rozhodnutím dotknutá. Rozhodnutie obsahuje aj upozornenie o následkoch nesplnenia povinnosti. Podľa § 65 ods. 2 zákona č. 199/2004 Z.z. colného zákona, ak vlastník tovaru alebo veci, alebo osoba, u ktorej sa zaistený tovar, alebo vec v čase zaistenia nachádzali, v lehote určenej colným úradom, neodstráni pochybnosti alebo dôvody, ktoré viedli k zaisteniu tovaru, alebo veci podľa § 64 ods. 1 písm. a), d) a e), colný úrad vydá rozhodnutie o zhabaní tovaru alebo veci, ak o zhabaní nemožno rozhodnúť v konaní o colnom priestupku, alebo v konaní o colnom delikte, alebo colný úrad vydá rozhodnutie o prepadnutí tovaru alebo veci štátu. Odvolanie proti týmto rozhodnutiam má odkladný účinok. Krajský súd v Bratislave aplikoval pri preskúmavaní tohto rozhodnutia acquis communautaire, resp. pre Slovenskú republiku, ako členského štátu EÚ záväzné, platné a účinné, všeobecne záväzné právne akty ako aj národnú legislatívu platnú a účinnú v čase vydania žalobou napadnutého rozhodnutia. Krajský súd v Bratislave vychádzajúc z administratívneho spisu a právnej úpravy platnej a účinnej v čase vydania žalobou napadnutého rozhodnutia dospel k záveru, že žalovaný postupoval v súlade s právnymi predpismi. Je zrejmé, že dlžník tovar prepravil na územie SR v rozpore s colnými predpismi, keď navrhol prepustiť predmetné vozidlo do colného režimu dočasné použitie s úplným oslobodením od dovozného cla, pričom colné orgány následne zistili, že na prepustenie tovaru neboli splnené podmienky a povinnosti s príslušným colným režimom spojené. Osoba, ktorá o prepustení do vyššie uvedeného režimu žiadala, bola osoba s trvalým pobytom na území SR s tým, že sa pred colnými orgánmi deklarovala ako zahraničná osoba. Colné orgány dospeli k záveru, že v danom prípade ide o nedovolené nakladanie s tovarom podľa § 64 ods. 1 písm. e) colného zákona, a preto boli povinné prijať príslušné opatrenia spočívajúce v zaistení tovaru na účel zabránenia protiprávnemu konaniu tretích osôb. Správny orgán vydaním rozhodnutia o zaistení tovaru č. 14587/2005-5131 zo dňa 21.7.2005 nahradil už vydané predbežné opatrenie (rozhodnutie č. 51010-803/01 zo dňa 18.12.2001) a vyzval účastníkov konania - W. S. ako aj vlastníka motorového vozidla na odstránenie dôvodov, ktoré viedli k zaisteniu tovaru, resp. zaplatiť dovozné platby vo výške XXX.XXX,- Sk, ktoré boli vymerané rozhodnutím Colného úradu Banská Bystrica č. 5164-1844/01/Fi zo dňa 12.12.2001 v lehote 15 dní odo dňa doručenia tohto rozhodnutia. Správny orgán zároveň upozornil účastníkov, že ak tieto prekážky nebudú odstránené, colný úrad rozhodne o zhabaní tovaru, ktorý sa stane majetkom štátu. Nakoľko colný dlh nebol v určenej lehote colným úradom zaplatený, správny orgán postupoval v súlade s ust. § 65 ods. 2 colného zákona č. 199/2004 Z.z. a aplikoval inštitút zhabania tovaru. K námietke žalobcu, ktorou v žalobe namietal splnenie podmienok na prepustenie vozidla do navrhovaného colného režimu, dočasné použitie s úplným oslobodením od dovozného cla podľa vtedy platnej vyhlášky MF SR č. 14/1994 Z.z. súd uvádza, že žalobca mal zrejme na mysli vyhlášku MF SR č. 17/1994 Z.z. Nakoľko Colný úrad Banská Bystrica (dnešné Finančné riaditeľstvo SR) rozhodnutím č. 510110-803/01-Du zo dňa 30.5.2001 uznal dlžníka zodpovedným z porušenia colných predpisov, vychádzal správny orgán pri svojom rozhodovaní podľa vtedy platného a účinného colného zákona č. 180/1996 Z.z. a z vyhlášky č. 17/1994 Z.z. Pri preprave tovaru použil dlžník pas rumunského občana a vyhlásil, že je zahraničnou osobou, napriek už existujúcemu trvalému pobytu na území SR. Na základe tejto skutočnosti dlžník podmienky na prepustenie tovaru do colného režimu dočasné použitie s úplným oslobodením od dovozného cla nespĺňal a to z toho titulu, že podľa § 157 vyhlášky č. 17/1994 Z.z. možno prepustiť dopravné prostriedky na obchodné a osobné použitie, za predpokladu splnenia podmienok ustanovených vo vyhláške č. 17/1994 Z.z., konkrétne § 159 písm. b) a c) a § 161 ods. 1 písm. c) vyhlášky č. 17/1994 Z.z. Z vyššie uvedeného vyplýva, že žalobca ponechal motorové vozidlo dlžníkovi ako slovenskej osobe bez vedomia a povolenia colných orgánov. Dlžník porušil podmienky colného režimu, keď zahraničný tovar - motorové vozidlo, ktorého vlastníkom je žalobca - užíval neobmedzene a opakovane bez toho, aby predložil zahraničný tovar na colné konanie. Konaním dlžníka došlo k nezákonnému dovozu tovaru podľa § 199 ods. 1 písm. a) zákona č. 180/1996 Z.z. K námietke žalobcu, že postup colného úradu bol nesprávny z toho dôvodu, že orgán prvého stupňa nesprávne aplikoval § 247 zákona č. 180/1996 Z.z. súd uvádza, že inštitút zhabania tovaru bol aplikovaný v súvislosti s nezaplatením colného dlhu podľa § 65 ods. 1 písm. e) a ods. 2 zákona č. 199/2004 Z.z. a nie v súvislosti s colným deliktom. Navyše žalobca mal zrejme na mysli rozhodnutie č. 510110-803/01- Du zo dňa 30.5.2001, ktorého uznalo zodpovedným z porušenia colných predpisov podľa § 247 v tom čase platného a účinného colného zákona č. 180/1996 Z.z. s vymeraním dlhu vo výške XX.XXX,- Sk. Toto rozhodnutie bolo nadriadeným správnym orgánom rozhodnutím č. 29009/01/2785/01/1 zo dňa 17.9.2001 zrušené a vrátené prvostupňovému správnemu orgánu na ďalšie konanie. K ďalším námietkam súd uvádza, že nakoľko sa týkali predchádzajúcich konaní, v ktorých si žalobca uplatnil svoje právo podať opravný prostriedok, v predmetnom konaní sa zameral na preskúmanie rozhodnutia žalovaného č. 37816/07 zo dňa 8.10.2007, ktorým žalovaný zamietol odvolanie žalobcu a potvrdil rozhodnutie Finančného úradu SR (predtým Colného úradu Banská Bystrica) č. 15505/2007-5131 zo dňa 1.3.2007 o zhabaní tovaru: osobného motorového vozidla C. J. XXXK., rok výroby XXXX, výrobné číslo motora nezistené, číslo karosérie F evidenčné číslo C. XXXX podľa § 65 ods. 2 colného zákona č. 199/2004 Z.z. Na základe vyššie uvedených skutočností krajský súd dospel k právnemu záveru totožnému so záverom správnych orgánov a skonštatoval, že preskúmavaným rozhodnutím žalovaného správneho orgánu nedošlo k porušeniu zákona. Z toho dôvodu s poukázaním na ust. § 250j ods. 1 OSP súd rozhodol tak, ako je uvedené vo výrokovej časti tohto rozhodnutia. O trovách konania súd rozhodol podľa § 250k ods. 1 OSP tak, že žalobcovi náhradu trov konania nepriznal, nakoľko bol v konaní neúspešný. Vzhľadom k tomu, že zákonom č. 479/2009 Z.z. bolo s účinnosťou od 1.januára 2012 zrušené Colné riaditeľstvo SR, ktorého pôsobnosť a právomoci prešli na novozriadené Finančné riaditeľstvo SR so sídlom v Banskej Bystrici, súd podľa § 107 ods. 4 OSP na strane žalovaného koná s vyššie uvedeným právnym nástupcom pôvodne uvádzaného žalovaného. Toto rozhodnutie senát krajského súdu prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011). Poučenie: Proti tomuto rozhodnutiu možno podať odvolanie do 15 dní odo dňa jeho doručenia na Krajský súd v Bratislave, písomne, dvojmo. Z podania musí byť zjavné, ktorému súdu je určené, kto ho robí, ktorej veci sa týka a čo sleduje a musí byť podpísané a datované (§ 42 ods. 3 O.s.p). V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha (§ 205 ods. 1 O.s.p.). Podľa § 205 ods. 2 O.s.p. odvolanie možno odôvodniť len tým, že: a/ v konaní došlo k vadám uvedeným v § 221 ods. 1 O.s.p.; b/ konanie má inú vadu, ktorá mohla mať za následok nesprávne rozhodnutie vo veci; c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností; d/ súd prvého stupňa dospel na základe vykonaných dôkazov k nesprávnym skutkovým zisteniam; e/ doteraz zistený skutkový stav neobstojí, pretože sú tu ďalšie skutočnosti alebo iné dôkazy, ktoré doteraz neboli uplatnené (§ 205 a/ O.s.p.); f/ rozhodnutie súdu prvého stupňa vychádza z nesprávneho právneho posúdenia veci. Rozsah, v akom sa rozhodnutie napáda a dôvody odvolania môže odvolateľ rozšíriť len do uplynutia lehoty na odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1007201769.7 (dáta aktuálne k 11. 11. 2026). Záväzné je znenie zverejnené súdom.




